Mũthuuri Nyeri kũhũrwo nĩ mũtumia nĩ kwaga kũrĩa
- Details
- Published Date
- Written by Githinji Wachira
- Category: Unduire Witu
Dennis Gitonga ũrĩa ũrahũrirwo mũthĩ wa ira nĩ mũtumia wake
Mũthuuri ũmwe kuuma mwena wa Nyeri nĩ arahũrirwo nĩ mũtumia wake mũthenya wa ira thutha wake kũrega kũrĩa na kwaria.
Dennis Gitonga wa mĩaka 30 arahũrĩirwo gwake mũciĩ thutha wa mũtumia wake gwĩkũa atĩ no akorwo nĩ kwĩhinga ehingĩte akĩregana na gũtharĩkĩrwo kwa arũme nĩ atumia ao.
Arerire ngathĩti ya Mũruna atĩ ndanarĩa kana kũnyua mũthenya wa ira wothe, ũndũ ũrĩa ũrarakaririe mũka.
Mũtongoria wa kĩama kĩa maendeleo ya Wanaume Nderitũ Njoka erĩte arũme mehinge kũrĩa na kũnyua kwa ihinda rĩa kiumia kĩmwe.
Mũthuuri ũcio rĩu arahonia nguraro cia kĩongo thutha wa kũgũthwo na ihiga.
Kũratuĩka arekinyirie gwake mũciĩ arĩ mũrĩu mũthenya wa ira.
“Ndarekaga njarie nyũmba ona ingĩingĩra hwaĩ-inĩ,” Gitonga nĩ augire.
“Gitonga nĩ ta mwana wakwa na kũringana na ũrĩa ngoretwo ngĩona, nĩ atĩ mũtumia ndarekaga mũthuuri ũcio aarie nyũmba, no mbaara na kũmũgũthũkĩra,” John Wanjohi ũrĩa marigainie nĩ augĩte.
Wanjohi arauga kuuma mwanake ũyũ ahikanie, ndarĩ aikara na thayũ gwake nyũmba. Augĩte gũtirĩ hĩndĩ matakoragwo makĩnegenania nyũmba o mũthenya. Mwanake ndakoragwo na ndeto nyingĩ na andũ nginya itũra-inĩ kũringana na mũthuuri ũyũ.
“Matũũrĩte mbara tondũ harĩ kahinda araunĩtwo guoko na arakira nĩ kwaga wa gwĩka, na nĩ ũndũ tu wa kaũndũ kanini. Nĩ mũthemba wa atumia arĩa matahutĩkaga, wamakunya nĩ mbaara. Nĩ ngũhoya thirikari ĩthondeke kĩama gĩa kũrora thĩna ũyũ mwena wa Nyeri tũtanahũrwo makĩria ta Gitonga,” Wanjohi nĩ aragwetire.
Andũ a itũũra maugĩte gũtirĩ hĩndĩ mangĩaria marĩ nyũmba maiguane.
Wanjohi ũrĩa nĩ wa mĩaka 70 augĩte maũndũ nĩ magarũrũkĩte tondũ tene mũtumia angĩacũnĩirie mũthuuri kana amũgũthe no kũingatwo aingatagwo na ndangĩcooka mũciĩ ũcio rĩngĩ.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn